630/2007

I landaði tilteknu magni af þorski í Bolungarvík þann 4. júlí 2002. Aflinn glataðist og taldi I að F bæri ábyrgð á greiðslu andvirði hans aðallega á grundvelli loforðs en til vara vegna saknæmrar háttsemi sem valdið hefði hvarfi aflans. Upplýst var í málinu að fiskurinn hefði farið inn í hús hjá F eftir að hafa verið landað úr bátnum. Jafnframt þótti mega leggja til grundvallar að aflinn hefði verið fluttur þaðan síðar sama dag. Hæstiréttur sýknaði F af kröfu I þar sem ekki tókst að sanna að F hefði lofað að tryggja F greiðslu á andvirði aflans, né að saknæm háttsemi af hálfu F eða starfsmanna hans hefði valdið missi aflans.

Dómur Hæstaréttar.

Mál þetta dæma hæstaréttardómararnir J-kk-nf S-kk-nf G-kk-nf, H-kvk-nf H-kvk-nf og P-kk-nf H-kk-nf.

Aðaláfrýjandi skaut málinu til Hæstaréttar 26. nóvember 2007. Hann krefst sýknu af kröfu gagnáfrýjanda og málskostnaðar í héraði og fyrir Hæstarétti.

Gagnáfrýjandi áfrýjaði fyrir sitt leyti 6. febrúar 2008. Hann krefst þess að aðaláfrýjandi verði dæmdur til að greiða sér 700.325 krónur með dráttarvöxtum samkvæmt 1. mgr. 6. gr. laga nr. 38/2001 um vexti og verðtryggingu frá 19. júlí 2002 til greiðsludags. Þá krefst hann hækkunar málskostnaðar í héraði og málskostnaðar fyrir Hæstarétti.

Gagnáfrýjandi byggir kröfu sína í fyrsta lagi á því, að aðaláfrýjandi hafi lofað að tryggja honum greiðslu fyrir aflann úr Hansa RE 24, sem landað var úr bátnum í Bolungarvík 5. júlí 2002. Verði ekki á það fallist byggir hann á því að stefndi sé bótaskyldur samkvæmt almennu skaðabótareglunni, þar sem hann eigi sök á því að farmurinn úr bátnum hafi týnst. Loks byggir hann á því að aðaláfrýjandi beri ábyrgð á tjóni því sem hann varð fyrir við hvarf aflans „sem geymslumaður“.

Aðaláfrýjandi hafnar því að hann hafi gert samning við gagnáfrýjanda um aflann úr bátnum. Þá mótmælir hann því að hafa sýnt af sér gáleysi sem hafi valdið því að aflinn glataðist og einnig að hafa tekið að sér geymslu hans. Jafnvel þótt ekki verði á það fallist, beri geymslumaður ekki ábyrgð á geymsluhlut að íslenskum rétti nema sýnt sé fram á sök af hans hálfu og þess vegna falli tvær síðarnefndu málsástæður gagnáfrýjanda í reynd saman. Loks byggir aðaláfrýjandi á því að gagnáfrýjandi hafi glatað kröfu sinni fyrir sakir tómlætis, þar sem ekkert hafi heyrst frá honum um hana allt frá því aðaláfrýjandi hafnaði kröfunni með bréfi 23. september 2003 og þar til málið var höfðað 4. júlí 2006.

Gagnáfrýjanda hefur ekki tekist sönnun þess að aðaáfrýjandi hafi lofað að tryggja honum greiðslu á andvirði aflans. Verður málsástæðu gagnáfrýjanda sem að því lýtur því hafnað. Upplýst er í málinu að aflinn fór inn í hús hjá aðaláfrýjanda í Bolungarvík eftir að honum hafði verið landað úr bátnum 5. júlí 2002. Jafnframt þykir mega leggja til grundvallar að hann hafi verið fluttur þaðan síðar þann sama dag. Aðaláfrýjandi hefur ekki mótmælt því að hann hafi fyrir sitt leyti fallist á að aflinn yrði fluttur inn í húsið. Kveðst hann hafa talið að fyrirætlan gagnáfrýjanda hafi verið að senda aflann til Fiskvinnslunnar Kambs ehf. á Flateyri. Telur hann sannað að flutningabifreið frá P-kk-þgf S-kk-þgf Ö-kk-þgf hafi sótt aflann og kveðst hann ekki hafa haft ástæðu til að ætla annað en að það væri með heimild gagnáfrýjanda vegna sölu aflans. Til þess að aðaláfrýjandi verði gerður skaðabótaskyldur fyrir því tjóni sem gagnáfrýjandi varð fyrir, þegar aflinn glataðist, verður gagnáfrýjandi að sýna fram á að saknæm háttsemi aðaláfrýjanda eða starfsmanna hans hafi valdið missi aflans. Þetta hefur honum ekki tekist og verður málsástæðum hans sem lúta að bótaábyrgð samkvæmt sakarreglunni og ábyrgð geymslumanns því hafnað.

Samkvæmt framansögðu verður aðaláfrýjandi sýknaður af kröfu gagnáfrýjanda. Gagnáfrýjandi verður dæmdur til að greiða aðaláfrýjanda málskostnað sem ákveðst í einu lagi í héraði og fyrir Hæstarétti eins og í dómsorði greinir.

Dómsorð:

Aðaláfrýjandi, Fiskmarkaður Suðurnesja hf., er sýkn af kröfu gagnáfrýjanda, IKAN ehf.

Gagnáfrýjandi greiði aðaláfrýjanda samtals 600.000 krónur í málskostnað í héraði og fyrir Hæstarétti.